Nots tegi enne magamaminekut kalli-kalli ja märkis äratuskella 3,38-ks helisema. Siis saabub talle üheksas eluaasta :) Ütles, et natuke kahju on kaheksaga hüvasti jätta.    Hommikul ootab teda kõigest hoolimata kingitus.  (Sest meesisend arvas, et lapsel peab lisaks kokkulepitud "Suurele Prantsusmaa ringreisile vanaemaga" ka paberikrõbistamist olema. Iseasi kas väikseks meeleheaks saab nimetada kõikse suuremat saadaolevat Lego) Ja meesisendlikult ülepingutamiseks leiab Notsu toas koha ka täna ostetud pisike maal...    Üheksane laps on nii iseseisev, et kohe võdisema võtab. Ja kohati on ta vägagi titekas. Ja veel hetk hiljem keerutab peegli ees kleiti kingadega sobivaks ning sätib oma vööni juukseid sabasse...    Homme ootab meid rida vahvaid üritusi. Esmalt piduliku koolivormi kolmtund. Seejärel soengusättimine juuksurisalongis. Järgneb perepildistamine fotostuudios ning traditsiooniline algklasside kevadball. Õhtu lõpetab tordisöömine vanaemaga. Ja tõeline pidu saab olema muidugi pühabane rabamatk Notsu valitud sõpradele.